**„Ačiū, kad esi“ lopšelyje-darželyje „Spinduliukas“**

Kas gali būti gražiau nei žiūrėti į savo vaiką – vaidinantį, šokantį, dainuojantį, deklamuojantį eilėraštį, pasakojantį pasaką. Nuoširdžiai tikėdami, kad tėveliui visų svarbiausia būti kartu su savo vaiku ir tuo pačiu pamatyti tai, ko jis išmoko, 2014 m. gegužės 17 d. visus sukvietėme į bendrą tėvelių, pedagogų ir vaikų šventę- šeimos šventę „Ačiū, kad esi“.

Šventės metu tėveliai turėjo galimybę pabendrauti su dramos mokytoja Ilma ir stebėti vaikų spektaklį, kuriam jie ruošėsi ilgai – net 3 mėnesius. Tai, kas mums atrodo paprasta, ikimkyklinio amžiaus vaikui yra labai sudėtinga. Čia netrūko dainelių, šokių, vaidybos, vaikų kūrybiškumo išraiškos. O pasaką sekė ne pedagogas, o 3 m. „Spinduliuko“ ugdytinė Evita.

Vaikai tėveliams padovanojo savo pačių rankutėmis kartu su dailės – keramikos mokytoja Donvina kurtus darbelius- pakabukai iš modelino ir molinės žvakidės – paukšteliai.

Šventėje netrūko dainelių, už kurias vaikai yra dėkingi muzikos mokytojai Ilonai. Jos dainelės puikios ir labai artimos vaikams, nes jos buvo skirtos mamai ir tėčiui.

Daug džiugių emocijų vaikai patyrė šokdami kartu su šokių mokytoja Romena išmoktus šokius. Tai džiaugsmas ne tik tėvelių akims, bet ir palaima vaiko sielai, nes šokis atveria pačias giliausias vaiko emocijų kerteles.

Vaikai padovanojo tėveliams po nuostabų eilėraštį, kurį ne tik buvo gera klausytis, bet jis nejučiomis vaiką mokė, ugdė, leido pasireikšti vaiko vaidybai. Ne visi „spinduliukai“ išdrįso pasakyti eilėraštuką, tačiau tai nėra esminis dalykas. Svarbu, kad visi širdelėse nešioja po eilėraštį po pasaką be galo ar po mįslę. Ateis laikas ir vaikas išdrįs, tik reikia jį palaikyti ir skatinti. Eilėraštukams apsigyventi vaikų širdelėse padėjo auklėtoja Giedrė.

O šventę baigėme bendru visų šventės dalyvių šokiu, kuriame šeimos nariai apsikabino vienas kitą ir palinkėjo visada būti kartu.

Ir kokia gi šventė be įspūdžių pasidalinimo. Vaikai turėjo galimybę pažaisti, paskanauti vaisių, o tėveliai pasidžiaugti gautomis dovanėlėmis ir pasidalinti šventės emocijomis.

Direktorė – auklėtoja Onutė